Alexander Graham Bell

Alexander Graham Bell  ye recordáu como inventor del teléfonu. Desenvolvió un valoratible llabor na estaya les telecomunicaciones y l'aviación.

Biografía
Alexander Graham Bell, físicu y inventor, nació'l 3 de marzu de 1847 n'Edimburgu (Escocia) y estudia nes universidaes d'Edimburgu y Londres. Emigra a Canadá nel añu 1870, y llega a Estaos Xuníos nel 1871.

Nos Estaos Xuníos entamó a deprender a escolinos sordo-mudos col sistema de so llinguax visible. Esti sistema foi desendolcáu pol so pá, l'educador escocés Alexander Melville Bell. L'añu 1872, A.G.Bell funda una escuela pa sordo-mudos en Boston (Massachusetts), que col tiempu intégrase na Universidá de Boston au Bell va ser nomáu profesor de Fisioloxía Vocal. L'añu 1882 algama la nacionalidá norteamericana.

Dende los 18 años, Bell trabayará cola idea de la tresmisión de la fala. L'añu 1874, de mientres trabayaba nun telégrafu múltiple, va desenvolver les idees básiques del que sería'l teléfonu. Los sos experimentos col so ayudante Thomas Watson va probalos con ésitu'l 10 de marzu de 1876.

Una demostración nel mesmu añu pente la Exposición del Centenariu de Filadelfia (Pennsylvania), va asoleyar el so inventu a tol mundu y llevaralu a entamar nel 1877 La Compañía de Teléfonos Bell. L'añu 1880, Francia concede-y a Bell el premiu Volta de l'Academia Francesa de Ciencies, dotáu con 50.000 francos, pol so inventu.

Desendolca dellos inventos más, como'l fotófonu (precursos de la fibra óptica), l'audiómetru y la balanza d'inducción y va afitar les bases del gramófonu modernu.

Bell foi amás ún de los cofundadores de la National Geographic Society que preside ente 1896 y 1904. Tamién va fundar la revista Science.

Muerre'l 2 d'agostu de 1922 en Cape Breton Island (Canadá) au pasaba los branos. El gobiernu canadianu caltién un muséu con bien dellos de los sos inventos orixinales.

Ente otres distinciones, Bell algamó la Lexón d'Honor francesa, la medaya Albert de la Royal Society of Arts, la medaya Edison, y un doctoráu pola Universidá de Würtzburg. Recibió 18 patentes individuales, y dolce más colos sos collaboradores, ente elles 14 pol teléfonu y telégrafu, cuatro pol fotófono, una pol fonógrafo, nueve por vehículos aéreos (incluyendo cuatro d'hidroplanos) y dos por celdes de seleniu. Tamién se-y atribúi a Bell la invención del detector de metales, en 1881.

 Referencies 

Enllaces esternos

Biografía nel diccionariu online de biografíes de Canadá (n'inglés)

Graham
Graham
Categoría:Persones d'Edimburgu